
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 9 noiembrie  2011              

PL - x  568/2011                     


AVIZ

asupra proiectului de Lege privind aprobarea Ordonanţei de urgenţă a Guvernului nr. 64/2011 privind stocarea geologică a dioxidului de carbon
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 64/2011 privind stocarea geologică a dioxidului de carbon, trimis cu adresa nr. PL x 568 din 31 octombrie 2011 şi înregistrat cu nr. 31/1002 din 1 noiembrie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 

Senatul, în calitate de primă Cameră sesizată, a adoptat proiectul de lege pentru aprobarea ordonanţei de urgenţă, în şedinţa din 26 octombrie 2011, ca urmare a depăşirii termenului de adoptare, potrivit art. 115 alin. (6) din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 8 noiembrie 2011.

Proiectul de lege are ca obiect de reglementare stabilirea cadrului legal şi instituţional necesar pentru stocarea geologică a dioxidului de carbon, în vederea prevenirii efectelor negative asupra mediului şi a riscurilor pentru sănătatea umană prin reţinerea permanentă a dioxidului de carbon, pe coordonatele alinierii legislaţiei naţionale de profil la normele şi exigenţele europene în materie, în contextul îndeplinirii de către România a angajamentelor asumate faţă de Uniunea Europeană, derivate din calitatea sa de stat membru.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr. 728 din  29 iunie 2011. 
În urma dezbaterilor, Comisia juridică, de disciplină şi imunităţi a hotărât, cu unanimitate de voturi  avizarea favorabilă a acestei iniţiative legislative. 
În raport de obiectul şi conţinutul reglementării, proiectul de lege  face parte din categoria legilor  organice.
PREŞEDINTE,                        SECRETAR,

          Daniel BUDA               Gabriel ANDRONACHE
Consilier, Paul Şerban

